
FØRSTE DEL


VÆRE MED PÅ LEKEN

De bygde den på fjellet, av plankebiter de fant. I løpet av noen uker i august ble veggene spikret opp mellom fire tynne furuer. Det ble et rom i midten med plass til to, eller tre som satt tett sammen. Røtter buktet seg over gulvet, og den ene veggen hadde en åpning, en mellomting mellom vindu og dør.

Barna forberedte seg til vinteren. Alt måtte være klart før snøen kom. De bygde opp et lager av bær og streifet rundt på leting etter noe de kunne bruke til tak. Når de ålte seg på magen i lyngen, kunne ingen se dem fra husene, men til slutt steg foreldrenes stemmer opp og ropte dem hjem til kveldsmat.

En morgen gikk Pia ut før moren hadde stått opp. Hun bare tok på seg T-skjorte og shorts og listet seg ut, over plenen og gjennom hekken til Sara. Men hun stanset før hun hadde rukket å ringe på. Sola varmet ikke. Kanskje sov Sara fremdeles?

Garasjene, hagene, alt var stille da Pia gikk forbi og bort til skrenten. Det var Sara som pleide å klatre opp først, mens Pia fulgte etter og holdt seg fast i sprekken der Saras fot nettopp hadde vært. Nå som hun var alene, ble hun redd for å falle, selv om hun husket hvert trinn, og hun skyndte seg vekk fra kanten så fort hun var oppe.

Fuglene sang i trærne. Pia tenkte på å våkne i hytta når den var ferdig, hun og Sara hadde snakket om å flytte dit. Hun feide jordgulvet mellom veggene og samlet pinner til ved. Det var kaldt i skyggen, så hun tente bålet, selv om det pleide å være Sara som gjorde det. Da det ikke var mer å gjøre, satte hun seg på det velta treet de brukte som benk, og ventet.

Det var Sara som hadde pekt ut furuene og sagt: Her skal vi bo. Hver morgen hentet hun hammer og spiker i farens verktøykasse. Hun sørget for at de hadde plaster i en boks gjemt under en stein, så de slapp å gå hjem når de traff tommelen.

Pia hadde ikke hatt noen venner før Sara og delte inn det seks år lange livet sitt i før og etter den dagen Sara valgte henne. Det skjedde på vinteren da de var fem. Pia hadde bygd en snømann. Uten grus eller gulrot formet hun nese, øyne og munn med fingrene. Alt var bare hvitt, men da hun sto ansikt til ansikt med snømannen, levde den. Hun ville snakke til den, men Sara og Monica akte like ved. Pia satte seg i en snøfonn og pustet varm luft inn i hendene. Monica frøs og ville ha med seg Sara inn, men Sara sa at hun heller ville leke med Pia. Hun spurte om de skulle bygge snøhule. Pia lot snømannen være og begynte å bygge, selv om hendene var røde og stive. De bygde helt til Sara ble ropt inn til middag.

– Pia!

Pia hadde ennå ikke vent seg til at Sara sa navnet hennes, og skyndte seg å rope tilbake. Snart kom Saras krøller til syne mellom trærne. Hun hadde klippet seg selv og gitt Pia en lang lys lokk som hun gjemte under puta. Pia klappet ved siden av seg på benken, men Sara satte seg ikke ned. Hun så ikke at Pia hadde tent bålet.

– Mamma sier at Monica også må få være med.

– Jeg vet det, sa Pia og varmet hendene på ilden.

Kvelden før hadde moren til Monica ringt på etter at Pia hadde lagt seg, men hun sov ikke og hørte alt som ble sagt i vindfanget. Pia hadde tatt Sara fra Monica. Sara og Pia holdt Monica utafor. Men man kan ikke ta et annet menneske, tenkte Pia i mørket. Hun hadde ikke gjort noe galt. Sara hadde gått over til henne helt av seg selv.

– Mamma sier at alle må få være med på leken, sa Sara.

– Ja, sa Pia. – Men kanskje ikke alltid.

– Mamma sier at vi i hvert fall må spørre.

– Vent på meg, sa Pia og løp etter Sara gjennom blåbærlyngen. Sara hadde joggebukse og skled ned fra fjellet i én bevegelse. Pia klatret etter med nakne bein. De løp forbi garasjene og hagene. Fremdeles var det ingen andre ute, ingen som spilte fotball eller klippet gresset.

Pia hadde aldri vært inne hos Monica, ikke ringt på hos henne engang. I hagen deres sto et plaskebasseng med vann og gress i, det var til og med større enn Sara sitt. Selv huset deres var litt bygd på. Pia tenkte at hvis hun hadde vært Monica, eller bare Sara, skulle hun alltid vært glad.

Det var mørkt i stuevinduene. De kunne leke lenge før Monica kom ut av seg selv.

– Det er for tidlig, sa Pia. – Vi går tilbake.

Men Sara hoppet med samla bein ned trappa som førte til inngangsdøra, og ringte på tre ganger fort etter hverandre. Det plinget inne i huset.

Pia spente leggmusklene, klar til å løpe, hun kunne ta trappa i tre steg.

Men hun kunne ikke gå fra Sara.

Det kom lyder inne fra gangen, og så gikk døra opp. Moren til Monica hadde hvit morgenkåpe og smale øyne. Pia stilte seg bak Sara.

– Kommer Monica ut? sa Sara.

Moren til Monica ristet på hodet.

– Monica sover. Dere kan ikke ringe på så tidlig!

– Å ja, sa Sara.

– Dere får komme tilbake om en stund.

– Å ja, sa Pia da de klatret opp skrenten.

Sara lo.

Sola skinte. Pia frøs ikke lenger. Sara spikret på plass resten av taket, men lot det være igjen en luke så de kunne klatre opp og bruke taket som utkikkstårn. Når de fant flere planker, kunne de bygge loft. Pia knekte granbar og slet det av trærne. Hun dekket gulvet med granbaret og la litt over luka på taket også, i tilfelle det ble regn. Hun samlet pinner og la dem i en haug utenfor hytteveggen.

– Nå har det gått en stund, sa Sara.

Pia hutret. Sola hadde gått bak en sky. Monica trengte ikke å være med. Hun hadde bassenget, og sikkert mange andre leker. Det var Pia og Sara som hadde bygd hytta. Men Sara var allerede på vei gjennom lyngen.

Pia fulgte etter. Fra fjellet så hun ned på sitt eget hus. Det lå ved siden av huset til Sara og var likt, men likevel forskjellig fordi hun visste om alt som var inni. Nå satt moren kanskje på kjøkkenet og drakk kaffe.

Sara ringte på fort mange ganger etter hverandre. Pia ville si stopp, men hørte allerede skritt, og så gikk døra opp. Moren til Monica hadde kledd på seg. Hun så rett på Sara.

– Nå får dere gi dere! Monica spiser frokost. Hun kommer når hun kommer.

– Å ja, sa Sara.

Døra smalt igjen. Pia rødmet, men Sara sa bare:

– Hun ville jo at vi skulle leke med Monica.

Igjen klatret de opp skrenten. Pia var sulten, hun hadde ikke spist frokost, men ville ikke gå hjem, så hun satte seg på huk og spiste blåbær til hendene ble blå. Sara lo. Pia spriket med fingrene og jagde henne brølende mellom trærne tilbake til hytta.

– Og hytta var liksom et fengsel.

– Ja.

– Og vi var liksom fangevoktere.

– Og jeg satt liksom i utkikkstårnet.

Pia klatret opp på taket, da ble hytta et skip. Hun sto bredbeint og speidet utover havet.

– Ser du noe? ropte Sara.

Fram og tilbake lot Pia blikket gli over bølgene som steg og sank.

– Det kommer noen, hvisket hun.

Men det var på ekte. Noe hvitt og rosa lyste mellom trærne.

– Å nei, det er Monica!

Pia ville hoppe ned fra taket og dra med seg Sara ned i lyngen. De kunne ligge musestille og spionere mens Monica ropte på dem. De kunne storme fram og brøle så hun løp sin vei, eller bare vente til hun ble lei seg og gikk.

Men Sara gikk fram til Monica.

– Vil du være med og leke i hytta?

– Ja!

Monica hørtes så glad ut. Hun skjønte ikke at de ikke ville ha henne der. Og Sara tok hånda hennes og leide henne fram. Pia så på dem fra utkikksposten. Begge hadde lyst hår og lyse klær, selv om Sara hadde skitnet til sine. Da de var framme ved hytteveggen, tok Pia sats og sa så høyt hun klarte:

– Ble mora di sur?

Monica kikket opp og la hodet på skakke, som om hun ikke hadde lagt merke til Pia før nå.

– Du vet at du har lilla lepper?

Pia tok seg til munnen. Sara smilte.

– Kom, så leker vi.

Hun pekte på den smale åpningen de brukte som inngang. Monica nølte, hun var sikkert redd for å bli møkkete.

Pia trakk granbaret over takluka til side og så ned på det mørkegrønne gulvteppet. Det ene beinet til Monica kom inn, og så resten av henne. Hun satte seg på huk i den rosa shortsen og pekte på en rusten spiker som stakk ut av en av veggplankene.

– Det kan være farlig, sa hun.

– Vi har plaster, sa Sara.

– Hva skal vi leke? spurte Monica.

– Vi holder allerede på med en lek, sa Pia.

– Hva da? sa Monica og kikket opp på henne gjennom takluka.

– Fengsel, sa Pia.

Monica åpnet munnen. Hun reiste seg og gikk det ene skrittet mot utgangen. Pia så sitt eget hjerte banke under T-skjorta. Nå kom Sara til å si: Men vi kan leke noe annet. Da skulle Pia klatre ned fra taket og løpe hjem. Da ville hun ikke ha noen venn lenger.

– Flytt deg, sa Monica.

Sara smilte. En hårlokk hang ned i øynene hennes. Moren til Pia hadde sagt at Sara var skamklipt, men Pia syntes det var fint.

Monica dyttet henne i brystet, men Sara ble stående som om hun var en del av veggen.

– Slipp meg ut! Jeg sier det til mamma.

– Vi leker jo bare. Du er fangen vår, sa Sara.

– Ja, sa Pia. – Du var en tyv som skulle stjele, og så fanga vi deg.

– Jeg er ikke med lenger!

– Alle må være med, sa Pia.

Monica skjøt ut en arm og traff Sara i ansiktet. Sara skrek og holdt seg for nesa. Hun snudde seg bort fra luka. Nå var den åpen, og Monica kunne rømme hvis hun ville. Da var leken over.

Pia grep den ene granbarkvisten, stakk den ned gjennom takluka og slo mot ryggen til Monica. Monica snudde seg og ble truffet i ansiktet også. Hun satte seg ned på rumpa med armene over hodet.

Da la Pia seg på magen for å rekke helt ned, men selv om hun slo så hardt hun kunne, følte hun ikke at Monica fikk vondt nok.

– Hjelp til! ropte hun til Sara, som sto framoverbøyd og holdt seg for nesa.

Sara tok en pinne fra haugen og veivet med den inn i hytta, men Monica hadde krøpet sammen i et hjørne der ingen av dem kunne treffe henne skikkelig.

Pia satte seg opp.

Det rant blod fra det ene neseboret til Sara, og pinnen hang slapt fra hånda hennes.

– Drittunger, hveste Monica og strøk over noen røde striper på kinnet.

– Og du er verst, sa hun og skulte opp på Pia.

Hun hadde satt seg opp på knærne, var i ferd med å reise seg.

Sara slapp pinnen og tok et skritt bakover.

Da hoppet Pia ned gjennom takluka. Hun tok tak i skuldrene til Monica og dyttet henne mot veggen.

Monicas øyne ble store. Hun snudde seg rundt, som en kattunge som prøver å fange halen sin. T-skjorta var farget rød midt på ryggen. Munnen var åpen som om hun skulle gråte, men det kom ingen lyd.

– Sara, sa Pia.

Hun var kvalm.

– Spikeren.

Da skrek Monica. Pia skjønte at den lyden kunne høres ned til husene, og klatret ut. Sara løp allerede.

Pia styrtet etter henne gjennom blåbærtuene og røsslyngen, mellom granene og furuene og bort til skrenten. Hun skrapte opp magen og lårene på vei ned, falt og skrubbet opp knærne på asfalten, men reiste seg og fortsatte etter Sara, forbi alle husene i gata og inn i den ordentlige skogen. I den skogen kunne man gå seg bort, og nå løp de lenger vekk fra husene enn de noen gang hadde gått alene. De løp helt til Sara stanset og lente seg mot en stor stein. Da Pia fikk igjen pusten, sa hun:

– Det var hun som slo deg først.

Sara så ikke opp. Pia la en hånd på ryggen hennes.

– Du spurte bare om hun ville leke.

Sara svarte ikke. Ryggen hennes hevet og senket seg.

– Det var hennes egen skyld, sa Pia.

Sara så opp på henne og tørket vekk litt snørr med blod i fra overleppa.

– Nå leker vi familie.

Det var krig, og fienden hadde satt fyr på huset til familien, og nå hadde de flyktet inn i den ville skogen. De fant en bekk der de kunne vaske av seg blodet og drikke. De fant en stubbe der de kunne sitte tett sammen og varme hverandre, og de samlet pinner og la i en ring rundt leiren. Hele tiden lyttet de etter fiendens rop og skritt og planla hvor de skulle gjemme seg hvis noen kom. De plukket strå og kongler som de la i hauger og tygde på når de var sultne.

– Vi må gå hjem snart, sa Sara.

– Det kan vi ikke, sa Pia.

Selv i leken visste hun at enten hadde Monica gått hjem og sladret, eller så lå hun i hytta fremdeles. Men før eller siden kom foreldrene til Sara til å finne dem fordi de var sinte eller redde. De kom til å hente Sara, og de kom til å si til Pia at hun måtte gå hjem.

